Chasu (nomas)
Chasu(u) nomas (egip.: ḫAsww), Chaseto nomas, arba Ksojo nomas (gr. ὁ Ξόίτης νομός, lot. nomos Xoites) – Senovės Egipto (nuo III tūkst. pr. m. e.), 30 m. pr. m. e.-307 m. ir Egipto provincijos administracinis teritorinis vienetas, priklausęs Žemutiniam Egiptui ir žymėtas numeriu 6. Jo simboliai buvo kalnas ir jautis, ir dėl to jis dar vadinamas Kalnų jaučio nomu. Sostinė (niwt) didžiumą laiko buvo Ksojis (Chasu), kurio vardu nomas ir buvo vadinamas. Kita svarbi gyvenvietė buvo Buto (Per-Vadžet). Nomas buvo Nilo deltoje ir apėmė jos vakarinį žemupį (dab. Kafr el Šeicho muchafaza). Šiaurėje nomą ribojo Viduržemio jūra, vakaruose buvo Hui-Imeneti (7), rytuose - Behedeto (17) nomai. Pietuose ribojosi su Sajo (5), o pietryčiuose - su Džeb-Nedžer (12) nomais.